प्रायः ‘संस्कृति’ शब्द को जीवन की ओर देखने का और जीवन जीने का दृष्टिकोण के रूप में अभिवर्णित किया जाता है। प्रसिद्ध समाजवैज्ञानिक मालिनॉफ्सकी ने ‘जीवन की स्वीकृत पद्धतियों को ही संस्कृति संज्ञा दी है’।7. शाब्दिक दृष्टि से “ ‘संस्कृति’ शब्द का अर्थ ‘अच्छा बनना’, ‘अच्छा व्यवहार करना’ और ‘अच्छे विचारों का प्रादुर्भाव होना’ है। ‘जैसे हैं वैसे ही रहे’, उसी के अनुरूप व्यवहार करे तो वह ‘प्रकृति’ कहलाएगी और यदि उससे निकृष्ट व्यवहार हो तो वह ‘विकृति‘ होगी। मानव का जन्म इसीलिए हुआ है कि वह प्रकृति से ऊपर उठे, अधिक अच्छा बने और अधिक परिष्कृत हो। इस दिशा में ही प्रयत्न किए जाने हैं।” 8. ‘संस्कृति’ शब्द की व्याख्यायित करते हुए अज्ञेय लिखते हैं कि - ‘संस्कृति मूलतः एक मूल्यदृष्टि और उससे निर्दिष्ट होने वाले निर्माता प्रभावों का नाम है – उन सभी निर्माता प्रभावों का जो समाज को, व्यक्ति को, परिवार को, सब के आपसी संबंधों को, श्रम और संपत्ति के विभाजन और उपयोग को, प्राणिमात्र से ही नहीं वस्तु मात्र से हमारे संबंधों को, निरूपित और निर्धारित करते हैं।’ 9